钦定古今图书集成/明伦汇编/闺媛典/第060卷 > 魏邦治女
## 钦定古今图书集成/明伦汇编/闺媛典/第060卷 > 魏邦治女

按《莱州府志》：“潍东郭人，魏邦治女，少端慧，不妄出入。
许配同里谭雍甫子遵诏。一日遵诏中奇病物故，女
号天叩地，哀毁数绝，指心自誓，请愿往视丧，父母觇
其志，决不许，令一二女仆，日夜防视惟谨。比将窆，又
请往送丧，不许，乃水浆不入口。数日，偶见墙罅置鸩
鼠药，匍匐取啖之，遂仆地不醒，以粪灌之，得不死。适”
同里人遣媒求婚，父母欲许之，女大愤恚，引刀自刭，
赖乳媪陈氏救之。一日，绐其父母曰：“儿前误，今当改
图，毋久劳诸仆也。”父母信之，防少弛，遂解带自缢死。
时嘉靖三十四年，年十八。刘应节为之传。